钦定古今图书集成/理学汇编/文学典/第107卷 > 瞿景淳〈汝稷 汝说〉
## 钦定古今图书集成/理学汇编/文学典/第107卷 > 瞿景淳〈汝稷 汝说〉

按《明外史》本传：“景淳，字师道，常熟人。八岁能属文。久
困诸生间，教授里中自给。嘉靖二十三年，举会试第
一，殿试第二，授编修。郑王厚烷以言事废，徙凤阳，景
淳奉敕封其子载堉为世子，摄国事。世子内惧，赆重
币，景淳却之。时恭顺侯吴继爵为正使，已受币，惭，景
淳亦谢不纳。既而语景淳曰：‘上遣使密诇状，微公，吾
几中法’。”满九载，迁侍读，请急归。江南久苦倭，总督胡
宗宪师未捷，景淳还京，谒大学士严嵩。嵩语之曰：“倭
旦夕且平，胡总督才足办，南中人短之，何也？”景淳正
色曰：“相公遥度之耳。景淳自南来，目睹倭患。胡君坐
拥十万师，南中人不得一安枕卧。相公不欲闻，谁为
言者？”嵩愕然谢之。历侍读学士，掌院事。改太常卿，领
南京祭酒事。就迁吏部右侍郎。隆庆元年召为礼部
左侍郎。用总校《永乐大典》劳，兼翰林学士，支二品俸，
侍经筵，修《嘉靖实录》。疾作，累疏乞骸骨归。逾年卒。赠
礼部尚书，谥文懿。为编修时，典制诰。锦衣陆炳先后
四妻，欲封最后者。景淳撰词不可。介严嵩为请，亦不
应。橐金以投，卒笑谢之。子汝稷、汝说。

汝稷，字元立。好学，工属文。以荫补官，三迁刑部主事、
扶沟知县。抶宗人。神宗令予重比。汝稷曰：“是微服至
邑庭，官自抶扶沟民耳。”谳上，竟得释。历黄州知府，徙
邵武，再守辰州。永顺土司彭元锦助其弟保靖土司
象坤与酉阳冉御龙相仇杀，汝稷驰檄元锦解兵去，
三土司皆安。寻迁长芦盐运司。以太仆少卿致仕，寻
卒。

汝说字星卿。五岁而孤。构文成，辄跪荐父“木主前。”万
历中举进士，官至湖广提学佥事，亦以刚正闻。子式
耜，别有传。

按《列朝诗集》，“汝稷字元立，常熟人，文懿公景淳之子
也。以父任，繇五府历郎署，知黄州、邵武二府，升长芦
都转运使，加太仆寺少卿致仕。元立状眇小起家孤
生，以名节自厉，凛不可夺。居官著清望，任子得卿衔
予告，盖近代异数也。博学无所不窥，尤邃于内典，一
时推为多闻总持。”万历间，任子有闻，元立与四明屠
田叔，“元立能作赋，而田叔尤以声律称”云。